Poštovani roditelji,

Na kraju smo prvog tjedna nastave na daljinu. Uz „dječje bolesti“ koje svladavamo i odluku Vlade da od danas radimo od kuće izvjesno je kako tražimo optimalne načine rada. Neosporno je da su se rutina i navike svima promijenili uslijed trenutne epidemiološke situacije. Neke situacije nisu jednostavne, no izazivaju nas da napustimo zonu komfora i tragamo za drugačijim rješenjima koja nisu a priori bolja ili gora od uobičajenih.

Obraćam Vam se pismom kako biste dobili informaciju o načinima na koji Vama i učenicima mogu pružiti podršku ili na koji me možete kontaktirati. Načini su drugačiji, no nadam se kako će nam to samo pridonijeti učinkovitijoj i bržoj komunikaciji.

 Činjenica je kako se učenicima promijenio svijet unutar kojeg se kreću, nema svakodnevnog odlaska u školu i druženja s vršnjacima. Možemo očekivati da, dok se odmorimo od svakodnevnice i dok prođe uzbuđenje oko „novih“ aktivnosti, u nekom trenutku situacija postane izazovna. Tu su i izazovi oko prilagodbe na novi način rada. Dok se neki učenici u virtualnom svijetu snalaze kao „ribe u vodi“ drugima može nedostajati oči u oči kontakt s učiteljima i drugim učenicima. Važno je obveze izvršavati odgovorno, pristojno se vladati i u online učionicama te se osloniti na nas ukoliko se suoče s nekim poteškoćama. Iskrena i otvorena komunikacija će nam pomoći prevladati zamke koje se mogu javiti u virtualnom okruženju.

I učiteljima je ovo nova situacija. Molim Vas da to naglasite djeci. Trude se osmisliti informativne, korisne sadržaje i aktivnosti. Biti pozitivni i prenijeti smirenost na učenike. Posao koji inače rade u posve drugačijim uvjetima odraditi odgovorno i savjesno. Otvaraju se pitanja funkcionalnosti nastave na daljinu i vremenu koje dijete treba uložiti kako bi sve aktivnosti na vrijeme napravilo. Povratna informacija koju dobijemo od učenika i roditelja je u ovom trenutku dragocjena jer nam pomaže graditi uspješnije načine poučavanja na daljinu. Ne znamo koliko će dugo potrajati situacija, no znamo da će nam zajedno biti lakše.

Učenici se mogu uključiti u rad virtualnog ureda na društvenoj mreži Yammer „Pedagogica OS Borovje“. Grupa nije otvorena za vanjske članove, unutar grupe postoji i opcija inbox za one koji će željeti privatni razgovor. Svrha grupe je pružiti podršku učenicima, prenijeti smirenost i pozitivan duh te ponuditi materijale koji će ih, nadam se, motivirati na promišljanje i međusobnu komunikaciju. Sudjelovanje u grupi je dobrovoljno.

Za Vas sam tu putem e maila ivana.tunjic-safran@skole.hr, viber ili whatsapp mreže te ćemo u slučaju potrebe i ovisno o slučaju dogovarati kako ćemo dalje (091 2331 525).

Kolegice iz stručnog tima prate rad učenika s teškoćama u razvoju u virtualnim učionicama te u slučaju potrebe stoje Vam na raspolaganju putem e maila martina.mitrovic1@yahoo.com i topalivona@gmail.com

Šaljem Vam dvije poveznice relevantne za razdoblje u kojem se nalazimo.

<https://zgpd.hr/2020/03/14/kako-pruziti-podrsku-djeci-u-periodu-zdravstvene-krize/>

<https://www.youtube.com/watch?v=02lRIHbAV38>

Prvenstveno vam želim zdravlje, strpljenje i optimizam uz srdačne pozdrave,

U Zagrebu 20. ožujka 2020. Ivana Šafran Tunjić, prof.

 Stručna suradnica pedagoginja OŠ Borovje